da en en en fr de da id da sv da da da da da nb nb da de en en
De Gamle vandt over Albertslund i et opgør, der blev lidt tættere end forventet - Svanholm Cricketklub
Mandag d. 9. juni 2014 kl. 23:13 af Henrik Pfaff
Med en score på 147 point i old boys-kampen regnede ikke mange med, at holdet skulle komme i problemer, da kampen var blevet reduceret til 2 x 20 overs. Men Albertslund ydede en ovenud god gærdeindsats og i lang tid holdt de run-rate på et niveau, der med lidt tur i den kunne give dem sejren. Men vore sidste 2 bowlere ville det heldigvis anderledes, således at vi kunne trække os ud af kampen som sejrherrer med 17 point efter de 20 overs.
På en lidt blæsende og kølig dag, hvor vejrguderne i løbet af eftermiddagen havde sendt noget regn ned fra oven, så det ud til, at vejret ville holde tørt i løbet af aftenen, samtidig med at solen fandt vej gennem skyerne, så det ikke blev helt så ubehageligt, som man kunne have frygtet. Kaptajn Morten Petersson havde i det skjulte besluttet noget helt nyt, nemlig at han ville vinde lodtrækningen, og således blev det, hvorefter han stolt meddelte holdet, at den stod på en tur til gærdet først.
Som åbnere havde han udpeget Jan Overgaard (10) og Morten himself (25*). Om bagtanken med at sende Jan ind som åbner var at give ham en mulighed for at kunne score maksimum-points med 20 overs foran sig, vides ikke helt med bestemthed. Det lykkedes i hvert fald ikke. Bedre gik det for Søren Vestergaard (25*), der fik langet sine point ud på mindre end en ½ time. Til gengæld måtte Allan Majgaard (5) forlade gærdet langt før tid for første gang i år. Jim Moniz (27*) havde tilsyneladende et eller andet, han skulle nå efter kampen, for på kun 20 minutter nåede han max.-scoren, hvor han i bare en enkelt over fik knaldet 16 point ud. Helt som forventet gik det heller ikke for Allan From (13), hvorimod Dennis Zachariasson (19*) sammen med Jan Bøgh Nielsen (6*) fik totalen løftet gevaldigt i vejret i løbet af de få overs, der var tilbage.
Det var nu op til vore kastere, Jan Bøgh (1 for 30) og Jan O. (0 for 30) at holde Albertslunds score nede, men allerede efter 4 overs var deres scoringshastighed foruroligende høj med knap 10 point pr. over. Så Allan M. (0 for 16) blev prøvet for at se, om han lige som sidste kamp, kunne få nogle hurtige gærder. Dette lykkedes desværre ikke, så efter 10 overs havde de scoret 76 point, hvilket betød, at de holdt en run-rate, der ville sende dem på vinderkurs. Men så er det jo godt, at vi kan hive et par bowlere op af hatten (nej - ikke bowlerhatten) i form af Dennis (2 for 22) og Søren (1 for 29), der kunne sørge for, at resultatet af kampen faldt ud til vores fordel. Det lykkedes hermed at holde deres score 'nede' på 130 point. Endvidere var det en fornøjelse at opleve Jim som keeper med hele 2 greb, hvor han nærmest måtte løbe halvvejs ud af banen for at gribe dem. Med sådan en keeper behøver man tilsyneladende ikke så mange markspillere (8), som man plejer. Yderligere 2 greb blev det til af henholdsvis Allan F. og Dennis. Hvornår har vi sidst set 4 greb i en old boys-kamp? Umiddelbart hænger svaret og blafrer i vinden.
Efter en hurtig tur forbi omklædningsrummet stod den på 'gæst'giver-øl i baren, da talnørderne Morten og Flemming Søegaard (noget beskæmmet) siden sidste kamp havde fundet ud af, at Allan M. i kampen mod Nørrebro havde nået en score på lige nøjagtig 1500 old boys-points, hvilket selvfølgelig blev fejret ved hanerne på behørig vis.
Svanholm 147 for 3 på 20 overs
Albertslund 130 for 4 på 20 overs
Fra en oversiddende referent